**Ninlil semna cu spicul de grâu**

*Dumitru Ichim*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

NINLIL SEMNA CU SPICUL DE GRÂU

Ninlil,

cântarea vie-a sufletului meu

şi lumii

luminânda cea dintâi!

Nu poate fi

adevărată nemurire,

de moartea ta

prin moarte nu se suie.

Totu-i zidit pe sâmbur,

dar numai moartea

ştie să-l citească,

aşa cum fără tine,

Regina mea şi a văzduhului,

iubire-n lume nu e.

Ce zeu din tagma ta

ca mine ar putea să te iubească!|?

Tu,

răsărit al meu fără de seară

ce-n templul inimii ţi-l port!

Răspunde-mi despre zeii tăi:

Cum poate fi nemuritor un mort?

Vezi crinul? Este,

că văzduhul iubirii tale

ţi-l creşte respirându-l,

iar frumuseţea lui de zici că-i moarte,

cu firul din sămânţă-l trece peste.

Dar zeul? El doar există .

Nu e născut, ci doar făcut.

Din piatră e cioplit,

chiar dacă-i ametistă,

el nu cunoaşte viul care este

îmbrăţişarea şi sărutul,

aşa cum eu ţi le-nfloresc

cu lutul,

cântare vie-a sufletului meu

şi luminândă!

Stihira vieţii jertfă ţi-o aduc

ştiind cum să-mi îmbrac argila.

Ninlil, Ninlila,

din vinul nemuririi dă-mi să-ţi beu

din taină cu sărutul,

cântare vie sufletului meu,

căci te iubesc

cu-ntreaga-mi viaţă

şi întreaga-mi moarte,

în mai presus de bine şi de rău,

că nici un zeu nu ştie să iubească

precum îndrăgostitu-ţi pământean

când te sărută

cu soarele prin sălcii vâlvătăi

pe-a Eufratului lăută.

Cu noaptea revărsată,

pe umărul lunar, până la brâu,

cântec

ce ţi-l culege din livadă stupul,

tu ştii că-n pântec

înaltul bob de grâu

îşi toarce ca un flutur

din hieroglifă trupul?

De apa tainei zeii

n-au cunoscut nimic.

Iubirea,

peste moarte,

cu riscul de-a fi viu,

doar numai eu o ştiu

şi gura mea flămândă

peceţii tale pentru spic.

Sărută-mă,

aşa cum veşnicia prin sărut

izvorul flăcării cunoaşte

înveşnicindu-se flămândă

de arderea de tot, pe lut.

Sărută-mă, Ninlil,

şi bea-mă cum te beu,

stihiră-a sufletului meu,

cum începutului de lumi

i-ai fost întâia luminândă.